**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**«ԱՆԱՍՆԱԲՈՒԺՈՒԹՅԱՆ ՄԱՍԻՆ» ՕՐԵՆՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** «Անասնաբուժության մասին» 2014 թվականի հունիսի 21-ի ՀՕ-137-Ն օրենքի (այսուհետ՝ Օրենք) 3-րդ հոդվածի 1-ին մասը լրացնել 24.1 կետով.

«24.1) **կենդանիների կարանտինացում՝** վարակիչ հիվանդությունների ներթափանցումը կանխող միջոցառումներ, որոնք իրականացվում են ներմուծված կամ տեղափոխված կենդանիներին սույն օրենքով սահմանված ժամանակահատվածում առանձնացված պահելու և հիվանդությունների ախտորոշման համար հետազոտություններ ու պատվաստումներ կատարելու նպատակով.»:

**Հոդված 2.** Օրենքը լրացնել հետևյալ բովանդակությամբ 31.1 և 31.2 հոդվածներով․

«**Հոդված 31.1 Կենդանիների կարանտինացումը**

1. Հայաստանի Հանրապետության տարածք ներմուծվող և Եվրասիական տնտեսական միության անդամ պետությունների միջև տեղափոխվող կենդանիները ենթակա են կարանտինացման, եթե ըստ կենդանիների կոնկրետ տեսակի՝ անասնաբուժական (անասնաբուժասանիտարական) պահանջներով այլ բան նախատեսված չէ: Հայաստանի Հանրապետության տարածքից երրորդ երկրներ արտահանվող կենդանիները ենթակա են կարանտինացման միայն ներմուծող երկրի պահանջով՝ սույն հոդվածով սահմանված կարգով:

2. Բուծման նպատակով Հայաստանի Հանրապետության տարածք ներմուծվող կամ Եվրասիական տնտեսական միության անդամ պետությունների միջև տեղափոխվող կենդանիները կարանտինացվում են 21 օրից ոչ պակաս ուղարկողի երկրում և ստացողի երկրում, եթե օրենսդրությամբ այլ բան նախատեսված չէ:

3. Սպանդի նպատակով Հայաստանի Հանրապետություն ներմուծվող կամ Եվրասիական տնտեսական միության անդամ պետություններից տեղափոխվող կենդանիները ենթակա են կարանտինացման 7 օրից ոչ պակաս ժամկետով, եթե օրենսդրությամբ այլ բան սահմանված չէ: Սպանդի նպատակով Հայաստանի Հանրապետության տարածք ներմուծված կամ Եվրասիական տնտեսական միության անդամ պետություններից տեղափոխված կենդանիները պետք է սպանդի ենթարկվեն նշանակման կետում ընդունվելուց հետո 72 ժամից ոչ ուշ։ Սույն պահանջը չպահպանելն առաջացնում է վարչական պատասխանատվություն:

4. Կենդանիների կարանտինացումն իրականացնում են գործունեության այդ տեսակով զբաղվելու լիցենզիա ունեցող իրավաբանական անձինք կամ անհատ ձեռնարկատերերը: Կենդանիների կարանտինացման գործունեության լիցենզիան տրամադրում է անասնաբուժության ոլորտում Կառավարության քաղաքականությունը մշակող պետական կառավարման համակարգի մարմինը: Կենդանիների կարանտինացման գործունեության լիցենզավորման կարգը հաստատում է Կառավարությունը:

5. Կարանտինացնողն ապահովում է կարանտինացման գործընթացի տեսաձայնագրումը և միաժամանակյա համացանցային հեռարձակումը՝ ուղիղ ժամանակային ռեժիմում՝ իր կայքի միջոցով: Տեսաձայնագրման կարգը և տեսաձայնագրմանը ներկայացվող պահանջները սահմանում է Կառավարությունը: Տեսաձայնագրման նյութերը պահպանվում են առնվազն 3 ամիս ժամկետով:

6. Սույն հոդվածով սահմանված կարանտինացման պահանջները չպահպանելն առաջացնում է վարչական պատասխանատվություն:

7. Կենդանիների կարանտինացման կարգը հաստատում է Կառավարությունը:

8. Լիազոր մարմինը կենդանիների կարանտինացման նկատմամբ վերահսկողությունն իրականացնում է «ՀՀ-ում ստուգումների կազմակերպման և անցկացման մասին» օրենքով սահմանված կարգով ստուգումներ իրականացնելու միջոցով կամ սույն հոդվածի 7-րդ մասով սահմանված տեսաձայնագրությունների ուսումնասիրությամբ:

9․ Սույն հոդվածի 7-րդ մասով սահմանված տեսաձայնագրությունների ուսումնասիրությամբ խախտումներ հայտնաբերելը հիմք է կարանտինացումն իրականացնող անձին խախտումներ վերացնելու վերաբերյալ կարգադրագիր տալու և վարչական պատասխանատվության միջոցներ կիրառելու համար։

**Հոդված 31.2․ Կենդանիների կարանտինացման գործունեության**

 **լիցենզավորման հայտը մերժելը**

1. Լիազոր մարմինը, կենդանիների կարանտինացման գործունեության լիցենզավորման հայտը մերժում է, եթե թերությունների կամ անհամապատասխանությունների մասին ծանուցելուց հետո՝ հնգօրյա ժամկետում, չեն համալրվել թերի ներկայացված փաստաթղթերը կամ չեն վերացվել կարանտինացման գործունեության լիցենզավորման կարգով սահմանված պայմաններին ու պահանջներին անհամապատասխանությունները: Սույն մասով սահմանված հիմքով հայտը մերժելն արգելք չէ հետագայում լիցենզավորման նոր հայտ ներկայացնելու համար:
2. Լիազոր մարմինը հայտը մերժելու մասին որոշումն օրենքով սահմանված կարգով ուղարկում է հայտատուին այն ընդունելուց հետո եռօրյա ժամկետում:
3. Հայտը մերժելու մասին որոշումը կարող է բողոքարկվել օրենքով սահմանված կարգով:»:

 **Հոդված 3.**

1․ Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրվանից:

2. Սույն օրենքից բխող ենթաօրենսդրական նորմատիվ իրավական ակտերն ընդունվում են սույն օրենքն ուժի մեջ մտնելուց հետո վեցամսյա ժամկետում: